ভারী খাবারের পর শেষপাতে মিষ্টি মুখের প্রয়োজন হয়। পুজোয় নামী ওজনদার ছবির পর হালকা চালের ছবি মন্দ লাগবে না। সুজন মুখোপাধ্যায়ের নতুন ছবি ‘চকোলেট’ সেই স্বাদটাই মেটাবে। 
এটা সুজন ওরফে নীলের প্রথম ছবি। শুরুতেই একেবারে রথী, মহারথীদের সঙ্গে টক্কর নেওয়াটা একটু কঠিন হয়ে গেল কি? রিলিজের ঘোষণাও অনেকটাই দেরিতে হয়েছে। ততদিনে বাকি পরিচালকেরা ক্রিজে বেশ জমিয়ে নিয়েছেন। নীলের জবাব, ‘‘আপনি আমাকে যে প্রশ্নটা করছেন, সেটাই আমার প্রযোজককে (শ্যাম সুন্দর দে) করেছিলাম। ওঁর মত, পুজোয় একটা মজার ছবি প্রয়োজন। আগেরবার ওঁরা ‘কাট-মুণ্ডু’ রিলিজ করেছিলেন। সেটা সফলও হয়েছিল। সেই জায়গা থেকে মনে হয়েছে উৎসবের সময় হালকা চালের ছবি দেখতে দর্শক ভালবাসেন।’’ 
দেরিতে হলেও ‘চকোলেট’এর প্রচারে কসুর করছেন না নীল। বললেন, ‘‘পুজোয় যে ক’টা ছবি রিলিজ করছে তার মধ্যে আমার ছবির স্বাদ একেবারে আলাদা। তাই দর্শক যদি একবার দেখতে ঢুকে পড়েন, তাহলে তাঁদের ভাল লাগবে বলেই মনে হয়। ওয়ার্ড অফ মাউথ পাবলিসিটি হলে ছবির বাড়তি প্রচারের প্রয়োজন পড়ে না।’’
‘চকোলেট’এর স্টারকাস্ট কিন্তু জবরদস্ত। রুদ্রনীল ঘোষ-পরমব্রত চট্টোপাধ্যায়ের জুটি বরাবরই দর্শক ভালবেসেছেন। সঙ্গে রয়েছেন কাঞ্চন মল্লিক। সুতরাং হাস্যরসের অভাব ঘটবে না ছবিতে। গুরুত্বপূর্ণ চরিত্রে রয়েছেন পায়েল সরকার, কনীনিকা বন্দ্যোপাধ্যায়, বিশ্বনাথ বসু। 
‘চকোলেট’এর ইউএসপি তার কনসেপ্টে, বলছেন পরিচালক। গল্প লিখেছেন রুদ্রনীল ঘোষ। স্ক্রিনপ্লে আর সংলাপে রুদ্রনীলকে সংগত করেছেন পদ্মনাভ দাশগুপ্ত। ‘‘গল্পে রিয়েল আর আনরিয়েল বিষয়কে খুব সুন্দর করে মিশিয়েছে রুদ্র। সাম্প্রতিক অতীতে এত ভাল মজার ছবি আর হয়নি,’’ বলছেন নীল। ‘চকোলেট’এর মধ্যে ‘আশিতে  আশিও না’, ‘সুবর্ণ গোলক’এর স্বাদটা দর্শক পাবেন বলে মনে করছেন পরিচালক। বললেন, ‘‘বাংলায় খুব কম হাসির ছবি তৈরি হয়। ‘ভূতের ভবিষ্যৎ’এর পর সেভাবে আর কোনও কাজ হয়নি। আশা করি ‘চকোলেট’ সেই খামতিটা মেটাবে।’’ 
‘জুলফিকর’, ‘অভিমান’, ‘গ্যাংস্টার’, ‘ব্যোমকেশ ও চিড়িয়াখানা’র ভিড়ে আশা কতটা? ‘‘কেউ ভাবেনি ভারত ৮৩’তে ক্রিকেট বিশ্বকাপ জিতবে। শেষ থেকে শুরু করেও জিতে বেরিয়ে গিয়েছিল। আমরাও পুজোর লড়াইয়ে ডার্ক হর্স হতে পারি। কনসেপ্ট আর অভিনয়ই মূলধন,’’ বললেন আত্মবিশ্বাসী নীল।